Siunnersuummut nassuiaatit

**Nassuiaatit nalinginnaasut**

**1. Aallarniut**

2024-imi Inatsisartut ukiakkut ataatsimiinnissaanni inatsisissatut siunnersuummik saqqummiussinissaq eqqarsaatigalugu, nunanit allanit ilisimaneqartumik unnuinermi akitsuummik pilersitsinissamut periarfissaq misissuiffigineqassasoq 2024-mut aningaasanut inatsit pillugu isumaqatigiissummut peqataasut isumaqatigiissutigaat. Taamaammat unnuinermi akitsuummik nutaamik, unnuinermi ataatsimi inummut ataatsimut 20 kr.-mik atuutilersitsisoqarnissaa siunnersuutigineqarpoq. Takornarianut inunnullu tamaani najugaqartunut unnuinermi akitsuut atuutissaaq.

Najukkami aamma nunap immikkoortuani takornariartitsisarnerup inerisarnissaanut kommunit periarfissaat tapersersornissaat akitsuut atorlugu siunertaavoq. Ukiup ingerlanerani unnuinerit akitsuuserneqartussat amerlassusii malillugit akitsuummit iluanaarut kommunit akornanni agguataarneqassaaq. Akitsuummit isertitat assersuutigalugu suliassaqarfimmi, takornarniat amerleriarnerisa sunnersimasaanni suliniutinut pinaveersaartitsisunut imaluunniit kommunimi takornariartitsisarnerup inerisarneqarnerata siuarsarnissaanut suliniutinut kommunit atorsinnaavaat.

**2. Siunnersuummi immikkoortut pingaarnerit**

Unnuinermi akitsuut tassaavoq akitsuut nutaaq nunatsinni siusinnerusukkut atorneqarsimanngitsoq. Unnuinermi akitsuut nunanit allaniit ilisimaneqarpoq, assersuutigalugu takornariartorpassuaqartartuni illoqarfinni anginerusuni. Inuup ataatsip ataasiarluni unnuinerani unnuinermi akitsuummik 20 koruuniusussatut siunnersuutigineqartumik atuilersitsinikkut, Kalaallit Nunaat nunat allat qaffasissuserisaannut inississaaq.

Angalasunut nunani allani najugaqartunut aamma Kalaallit Nunaanni najugaqartunut akitsuut akiligassiissutaasassaaq. Tamatumunnga patsisaavoq attartortitsisartunut akitsuummik akiliisussanut aaqqissuussinermik sapinngisamik paasiuminartumik aqutsivigiuminartumillu pilersitsinissamut mianerinninneq. Innuttaasunut Kalaallit Nunaanni najugaqanngitsunut akitsuut taamaallaat akiligassiissutaasassappat, attartortitsisartut sullitaminnit kalaallinit uppernarsaammik, najugaqarnermut uppernarsaatitut ilusilimmik imaluunniit Kalaallit Nunaanni najugaqartuunerminnut assingusumik, tunniussinissaq qinnutigisinnaavaat. Taama aaqqiineq pissutsit malillugit sakkortuallaartutut isigineqarsinnaavoq. Tamatuma ilutigisaanik unnuinermi akitsuummit iluanaarutit kommuninut tuttassapput, najukkamilu nunallu immikkoortuani takornariartitsisarnerup ineriartortinneranut atorneqassallutik, matumani sumiiffimmi takornariartartut amerlineranni kinguneqaatit pitsaanngitsut millisaaffiginissaat ilanngullugu. Isiginneriaatsimi tassani angalasoq Kalaallit Nunaanni najugaqartuuneq nunamiluunniit allami najugaqartuuneq allaanersutut isigineqanngilaq.

Peqqutaasut assinganik angalasut sunngiffimmut inuussutissarsiornermulluunniit atasumik imaluunniit taakku akuleriillugit siunertaqarnerat pillugu assigiinngisitsisoqanngilaq. Immikkoortitsinerit taama ittut angalasunut, akitsuummik akiliisussaatitaasunut aamma nakkutilliinermik oqartussaasunut unammilligassanik amerlisaasinnaapput, pingaartumik pisut ilaanni inuussutissarsiornermut atasumik atanngitsumilluunniit siunertaqarnersut taamaassimappallu qanoq annertutigisumik, angalaneq siunertaqarnersoq uppernarsaaffigissallugu ajornakusoorsinnaavoq.

Taamaattumik akitsuutip qaffasissusissaatut siunnersuutigineqartup aamma inatsisip atuuffissaata annertussusia takutippaa. Tamatuma saniatigut angalasarnernut atatillugu siusinnerusukkulli Kalaallit Nunaata qaffasissunik aningaasartuuteqarfiusartutut isumaqarfigineqareernera pingaarutilittut aallaavigineqarsimavoq.

Nunami maani akissarsissutigalugu unnuiffissamik tunniussisoq tassaavoq akitsuummik akileeqquneqarsinnaasoq. Akitsuuserneqartussaatitaasut amerlavallaarnissaat pinngitsoortinniarlugu, qaqugukkut attartortitsisup inatsimmut ilaatinneqarneranut minnerpaaffiliisoqarpoq. Taamaammat attartortitsisartut mikinerusut eqqarsaatigalugit allaffissornerullu annertussusianik killiliiumalluni, akitsuuserneqartussaatitaaneq atuuttunngussappat qaammatini pingasukkaani akitsuutip 499 koruunit sipportassagai, unnuinerit 25-t nalingisa assigisaa, siunnersuutigineqarpoq. Taamaaliornikkut innuttaasuni akileraartarnermullu ingerlatsivimmi pisariaqanngitsumik allaffissorneq iliuuseqarfigineqarpoq.

Akitsuut assersuutigalugu inimut ataatsimut taarsiullugu inunnut ataasiakkaanut akiligassiissutigineqaraangat, ilaatigut tamanna unnuinernik inuit namminersortut neqerooruteqartarnerata ilanngunneqarneranik peqquteqarpoq. Akitsuummik inuit akiliisussanngortinnerisigut naligiinngitsumik akitsuutip artukkiisinnaanera pinngitsoortinniarneqarsinnaavoq, tassa inummut 1-imut imaluunniit 2-t akunnittarfimmi ini ataaseq assersuutigalugu tikeraanut unnuisunut amerlasuunut inissalimmi illuaqqamiinneq akitsuutip annertoqatigissagaluarmagu.

Unnuinermi akitsuut akitsuummik akiliisussaatitaasunut, akitsuummik akiliisitsisarlutillu akiliuteqartartussanut, aqukkuminartuussaaq. Tamanna minissinernik ikittuinnarnik taamaallaat siunnersuuteqartoqarnerata takussuserneqarpoq, matumani sivisuumik attartornerit unnuinermi akitsuummut ilaanngitsut ilanngullugit.

Inatsimmik aqutsinissamik akileraartarnermut ingerlatsivik pisussaaffilerneqarpoq. Inatsimmik ingerlatsinissaq pillugu erseqqinnerusunik maleruagassanik Naalakkersuisut aalajangersaasinnaassapput, matumani akitsuummit isertitanik kommunit qanoq atuisarnissaat ilanngullugu, najukkami nunallu immikkoortuani takornariartitsisarnerup ineriartortinneqarnera pillugu akitsuutip siunertaata eqquutsikkumallugu.

Akitsuummut atatillugu paasissutissat aamma akitsuutip nikingassutai tamarmiusut akilerneqarneri, qaammatit pingasut qaangiunneri tamaasa akileraartarnermut ingerlatsivimmut akilerneqartassapput. Tamatuma kingorna kommuninut ataasiakkaanut aningaasanik tunniussinermut akileraartarnermut ingerlatsivik isumaginnittuussaaq. Akileraartarnermut ingerlatsiviup kommuninut aningaasanik tunniussinera, unnuinerit akitsuummik akiliuteqarfiusussat naatsorsorneqarsimasut katillugit qanoq amerlatiginerat malillugu ukiumut ataasiarluni ataatsimut pisassaaq.

Unnuinermi akitsuummik kingusinaarluni ikisinermi ernianik naatsorsuinerup saniatigut, akitsuummik akiliisussaatitaasoq aamma akiliisinneqarsinnaavoq piffissaq eqqorlugu akitsuut akilerneqarsimanngippat. Tamanna aamma atuuppoq, akitsuummik akiliisussaatitaasoq aningaasanik ikippallaanik akiliisimappat imaluunniit nalunaaruteqarsimappat.

Siunnersuut tamatuma saniatigut akileraaruserinermik ingerlatsineq pillugu Inatsisartut inatsisaannut (akileraaruserinermik ingerlatsineq pillugu inatsit) atatillugu isigineqassaaq. Akileraaruserinermik ingerlatsineq pillugu inatsisip ilaatigut siunnersuummut atatillugu akileraartarnermut ingerlatsiviup sulianik suliarinnittarneranut aamma naammagittaalliutinik suliarinnittarneranut sunniuteqartut malittarisassat, nakkutilliinermut kingusinaartumik akiliinermi erniat, akiitsunik isumakkeerineq assigisaallu. Akileraartarnikkut akitsuutinullu inatsisit assigalugit Inatsisartut inatsisaata matuma aqunneqarnera, Inatsisartut inatsisaanni aalajangersakkanik aqutsinermut sunniuteqartunik immikkut aalajangersagaqanngippat akileraaruserinermik ingerlatsineq pillugu inatsimmi inatsisinut ilaatinneqassapput.

**3. Pisortanut aningaasaqarnikkut allaffissornikkullu kingunerisassat**

Allaffissornikkut maleruagassat siunnersuutigineqartut kingunerissavaat, akitsuut akileraartarnermut ingerlatsivimmit aqunneqassasoq, matumani sulianik suliarinninneq aamma akitsuummik nalunaarsuinernik nakkutilliineq, akiliutigineqartunik naatsorsuutinut nalunaarsuineq, kiisalu akitsuutip kommuninut agguaannera akilerneqarneranut ilanngullugit.

Digitalimik nalunaarsuinernik atortulersuutitigut tapersersuutinik ineriartortitsinermut atuutilersitsinermullu kiisalu immersuiffissanut aningaasartuutaanerusussat 0,5 aamma 1,0 mio. koruunit akornanniinnissaat ilimagineqarpoq. Taakku saniatigut inatsimmik aqutsinermut ukiumoortumik aningaasartuutit 0,3 mio. koruunit imaluunniit ukioq naallugu sulinerup affaa aningaasartuutigineqartarput.

Siunnersuut Nunatta Karsianut isertitsissutaassanngilaq.

Unnuinerit akitsuummik akiliuteqarfiusussat qassiuneri malillugit iluanaarutit aggornerinik kommunit tigusaqartassapput. Najukkami nunallu immikkoortuani takornariartitsisarnerup ineriartortinnissaanut taakku kommuninit atorneqartarnissaat siunertaavoq, matumani sumiiffimmi takornariartartut amerlineranni kingunerisat pitsaanngitsut millisinnissaat ilanngullugu.

Akitsuut unnuisunut inunnut 18-inik ukiulinnut ukioqqortunerusunulluunniit tamanut atuummat, kommunit aamma Namminersorlutik Oqartussat nammineq sulisuisa sinniisorisaasaluunniit unnuineri aamma akitsuuserneqassapput. Taamaammat aningaasartuutit taakku malitsigisaannik, unnuinernut aningaasartuutit eqqarsaatigalugit aningaasartuutit amerleriarnissaat ilimagineqartariaqarpoq. Taakkununnga paasissutissaateqartoqannginnera pissutigalugu, aningaasartuut qaffaassutaat taakku kingusinnerusukkut allanneqartuni iluanaarutit sunniutissaattut naatsorsuutigisani ilanngullugit naatsorsorneqanngillat.

Unnuinermi akitsuummik atuutilersitsineq nalornissutitaqarluartumik iluanaarutinik 6,8 mio. koruunit missaanniittunik kinguneqarumaartoq ilimagineqarpoq, takussutissiaq 1 naapertorlugu. Iluanaarutit nunatsinni kommunit 5-it akornanni agguataarneqassaaq, najukkami nunallu immikkoortuani takornariartitsisarnerup ineriartortinneqarnerata tapersersornissaa siunertaralugu.

*Unnuisartut amerlassusiat*

Naatsorsueqqissaartarfik malillugu 2023-mi Kalaallit Nunaanni akunnittarfinni unnuinerit 359.042-simapput[[1]](#footnote-1). 2000-imiilli akunnittarfinni unnuinerit amerliartoruusaarsimapput. Taamaattoq pingaartumik Covid19-imik nappaalanersuup nalaani angalanissamut killilersuinerit atorunnaarsinneqarnerisa kingorna, malunnaatilimmik amerleriaateqartoqarsimavoq. 2015-imiit 2023-mut taamaalilluni unnuinerit amerlassusii agguaqatigiisillugu ukiumut amerleriaataat 6 pct.-ip missaaniissimavoq. Pingaartumik ukioq 2022 akunnittarfimmiittorpassuarnik sunnigaasimavoq. 2023-mili kisitsisit taakku unittuusisimapput taamaalillunilu ukiup siuliani qaffasissutsimut assingulluni.

Ukiuni kingullerni 10-ni amerliartuaarneq taamatut sukkatigisumik ingerlaannassangatinneqanngilaq. Tamanna ilaatigut nappaalanersuup nalaani angalanissamut killilersuinerit atuuttut malitsigisaannik angalanissat kinguartitat angummaffiginissaat 2022-mi ilaatigullu 2023-mi taamaallaat pineqarunanngilaq, ilaatigullu patsiseqarpoq pingaartumik takornariaqarfissuami, Ilulissani, piffissami ulapaarfiunerpaami akunnittarfiit piginnaasaasa pioreersut atorluarneqartareernerannit.

Iluanaarutit sunniutissaattut naatsorsuutigisat naatsorsorneranni taamaalilluni 2023-mi akunnittarfinni unnuinerit amerlassusii aallaavigineqarsimapput, taamaalilluni taakku Naatsorsueqqissaartarfiup takornariartartut pillugit kisitsisaataani atuarneqarsinnaallutik, kinguliini allassimasut naapertorlugit. Namminersortuni unnuinerit amerlassusii takornariaqarnermi kisitsisinut ilaanngimmata, assersuutigalugu AirBNB imaluunniit kiffartuussissutit assingusut aqqutigalugit namminersortuni unnuinerit amerlassusii taggissinikkut saqqummiunneqarput. Namminersortuni unnuisarfiutilinni unnuinerit 2024-mi 16.000-it missaanniissasut tagginneqarpoq. Taamaattoq nalornissuteqangaatsiartumik taggissineq pineqarmat eqqumaffigineqartariaqarpoq.

Matuma saniatigut Nuummi Ilulissanilu mittarfiit tallissusaat atorneqalerpata, unnuinerit amerleriaateqarnissaat ilimagineqarpoq. Unnuinerit amerlassusiinik taggissinermi, Rambøllip takornariaqarneq pillugu nalunaarusiaani tunngavissaatitaasut assingi assingusulluunniit atorneqangaatsiarput[[2]](#footnote-2). Ataatsimut isigalugu taggissineq nalorninerujussuarmik ilaqarmat eqqumaffigeqquneqarpoq, iluanaarutit sunniutissaattut naatsorsuutigisat taamaassangatinneqarputtaaq.

*Mittarfiit nutaat sunniutissaat*

Mittarfiit pioreersut tallilerneqarnerata, tikinneqarsinnaassutsip pingaartumik angalasut nunanit allaneersut amerleriaateqartissavai. Taamatuttaaq pingaartumik Nuummut Ilulissanullu taakkunanngalu angalanernut atasumik aningaasartuutit appariartinnissaat periarfissaavoq. Sulinermit piusumit, Rambøllimit saqqummiunneqartumit (2015), aallaaveqartumik ilimagineqarpoq, sumiiffinnut Ilulissanut aamma Sermersuup kitaanut nunanit tamalaanit angalasunut akiusut apparnerisigut, sumiiffinni taakkoqqissaani takornariartartut amerleriaateqarumaartut.

*Inuusuttunut 18-it inorlugit ukiulinnut naqqiissut*

Inatsisissatut siunnersuummi meeqqat inuusuttullu 18-it inorlugit ukiullit, akitsuummut ilaatinneqanngillat. Maannakkut takornariartartut pillugit kisitsisini tikeraat qassinik ukioqarnerat ilanngunneqarnikuunngilaq, taamaammat iluanaarutit sunniutissaattut naatsorsuutigineqartunik naatsorsuinerit taamaalillutik meeqqat inuusuttullu pillugit iluarsineqartariaqarput. Taamaattumik taggissamik naliliisoqarpoq, matumani meeqqat inuusuttullu amerlassusiat 15%-iussasoq aalajangersarneqarpoq.

Unnuinerit amerlassusissaattut kiisalu iluanaarutit sunniutissaattut naatsorsuutigisat, takussutissiami atuarneqarsinnaapput **Takussutissiaq**.

|  |
| --- |
| **Takussutissiaq**  **Iluanaarutit sunniutigiumaagaatut naatsorsuutigisat** |
| |  |  |  |  |  |  |  | | --- | --- | --- | --- | --- | --- | --- | |  | **2025** | **2026** | **2027** | **2028** | **2029** | **2030** | | Unnuisarfinni unnuinerit amerlassusii | 372.162 | 383.949 | 396.951 | 411.318 | 427.220 | 444.845 | | Unnuinerit allat | 16.582 | 17.227 | 17.944 | 18.741 | 19.628 | 20.617 | | **Unnuinerit katillugit** | **388.744** | **401.176** | **414.894** | **430.059** | **446.848** | **465.462** | | *- taakkunannga meeqqat inuusuttullu 18-inik ukioqalersimanngitsut* | 58.312 | 60.176 | 62.234 | 64.509 | 67.027 | 69.819 | | **Unnuinerit akitsuuserneqarnikut, katillugit** | **330.432** | **340.999** | **352.660** | **365.550** | **379.821** | **395.642** | |  |  |  |  |  |  |  | | Iluanaarutissatut naatsorsuutigisat (1.000 kr.) | **0,0** | **6.820,0** | **7.053,2** | **7.311,0** | **7.596,4** | **7.912,8** | |

Pissarsiffik: Naatsorsueqqissaartarfik namminerlu naatsorsuinerit.

*Nunani allani akitsuutit qaffasissusiinut, akitsuutip qaffasissusianik sanilliussineq*

Visit Greenland *Kalaallit Nunaanni takornariartitsisarfimmut ilisimatuussutsikkut naatsorsuusiamini,* 2023, Europami unnuinermi akitsuutinik toqqartukkanik sanilliussisimavoq. Ataani takussutissiaq 1-imi taakku arlallit siunnersuummut tunngatillugu sanilliussinermi tunngavissatut ilanngunneqarsimapput.20 koruuniimik akeqartitsinikkut, assersuutigalugu ilaqutariit sisamat marlunnik inersimasortaqarlutillu marlunnik 8-nik aamma 14-inik ukiulinnik meerartallit, unnunni pingasuni tikeraarnerat akitsuummik 120 koruuniusumik akiliuteqaqquneqassapput. Nikingassutsinut tunngatillugu assigiinngitsunik peqarsinnaavoq, assersuutigalugu akunnittarfiup il.il. ulloriannattaavi qassiuppat, kisianni akitsuutip qaffasissusissaatut siunnersuutigineqartoq Europami tikinneqarsinnaasuni amerlasuuni qaffasissutsimut nalinginnaasumik sanilliunneqarsinnaavoq, takussutissiaq 1 naapertorlugu.

|  |
| --- |
| **Takussutissiaq**  **Tikinneqarsinnaasuni toqqartukkani unnunni pingasuni unnuinermi akitsuut, inersimasut marluk aamma meeqqat marluk**  *(Danskit koruunii)* |
|  |

Pissarsiffik: Visit Greenland, *Kalaallit Nunaanni takornariartitsisarfimmut ilisimatuussutsikkut naatsorsuusiat,* december 2023.

Nassuiaaneq: Assersuutigalugu inersimasunut marlunnut meeqqanullu marlunnut, arfineq-pingasunik 14-inillu ukiulinnut, unnuinerit pingasut. Kalaallit Nunaat aappalaartumik nalunaaqutsigaavoq aamma inersimasunut inuk ataasiugaangat, unnuk ataaseq unnuinermi akitsuutip 20 koruuniusussatut siunnersuutigineqarnera aallaavigalugu naatsorsuisoqarsimavoq.

**4. Inuussutissarsiortunut aningaasaqarnikkut allaffissornikkullu kingunerisassai**

Siunnersuut nunami maani akunnittarfinnut attartortitsisartunullu allanut aningaasaqarnikkut allaffissornikkullu pitsaanngitsunik kinguneqaatinik nassataqarsinnaasoq ilimagineqarpoq. Akunnittarfiit eqqarsaatigalugit unnuisut qassiunerannik nalunaarutiginninnerit aallaavigalugit, naatsorsuutinut nalunaarsuinerminni atortulersuutiminnik pioreersunik annikitsumik naleqqussaanissaat ilimagineqarpoq.

Akunnittarfiit unnuisarfiillu allat, 5-it sinnerlugit siniffillit manna tikillugu Naatsorsueqqissaartarfimmut paasissutissanik nalunaaruteqarnarsimapput. Nalunaaruteqarnerit taakku qaammatit tamaasa pisarput, qaammatip tulliuttup ulluisa 5-iat nallertinnagu. Unnuinerit tikeraallu tikittut amerlassusii pillugit paasissutissat nassiunneqartarput, kingulliit taaneqartut nunanut tamalaanut assigiinngitsunut agguataarsimallutik.

§ 5, imm. 1-imiittoq maleruagassaq, attartortitsisartut naatsorsueqqissaartarfimmut nalunaarusiortussaatitaareersut nalunaaruteqarnissamik pisussaaffigeriigaannik, annertusissatut isumaqarfigineqanngilaq.

Paarlattuanik maleruagassap kingunerissavaa, attartortitsisartut mikinerit arlallit maleruagassat atuuttut malillugit Naatsorsueqqissaartarfimmut nalunaarusiortussaatitaanngitsut, ilanngutsinneqarnissaat tassami akitsuummik akiliisussaatitaasut inuit, taamaalillunilu inatsisip § 5-ia malillugu paasissutissiisussaatitaasut, maannakkut Naatsorsueqqissaartarfimmut nalunaartussaatitaasuninngarnit amerlanerusut.

**5. Avatangiisinut, pinngortitamut inuillu peqqissusaannut kingunerisassai**

Siunissami isertitat siunertarineqartumut atorneqarnerat ilutigalugu avatangiisinut pinngortitamullu pitsaasumik sunniuteqarnissamut siunnersuut sunniuteqaqataasinnaavoq, tamatuma saniatigut takornariaqarneq iluaqusissavaa, avatangiisit pinngortitamullu tunngasunut siunertat iluaquserneqassallutik.

Innuttaasut peqqissuunerannut kinguneqaatinik annertuunik siunnersuut pilersitsissanngitsoq nalilerneqarpoq.

**6. Innuttaasunut kingunerisassai**Innuttaasut nammineq inigisaminnik AirBnB aqqutigalugu illuaraatinillu assigisaannillu attartortitsisartut, qaammatit pingasut ingerlanerani 500 kr.-nik amerlanerusunilluunniit, unnuinernut 25-nut naleqartunik akitsuusiisut, akitsuummik akiliuteqarnissamut ilanngunneqassapput.

Taamattaaq inuttaasut illuaqqanik, hotelimi ininik, ininik assigisaannillu inatsimmut uunga ilaasunik attartortitsisut, attartortumit akitsuummik akiliisitsissapput.

**7. Kingunerisinnaasai pingaarnerit allat**Inatsisissatut siunnersuut naalagaaffeqatigiinnermut tunngasunik imaqanngilaq.

**8. Pisortanik aamma kattuffinnik il.il. tusarniaaneq**

Siunnersuut piffissami x. xxx 2024-mit x. xxx 2024-mut tusarniaaffittut illuatungerisanut tusarniutigineqarsimavoq:, Sulisitsisut (GE), Visit Greenland, Sulinermik Inuussutissarsiuteqartut Kattuffiat (SIK), nunatsinni advokatit, Siulittaasup Naalakkersuisoqarfia, Nunanut Allanut, Inuussutissarsiornermut Niuernermullu Naalakkersuisoqarfik, Ineqarnermut Attaveqaasersuutinullu Naalakkersuisoqarfik, Nunalerinermut, Imminut Pilersornermut, Nukissiutinut Avatangiisinullu Naalakkersuisoqarfik, Aatsitassanut Inatsillu atuutsinneqarnerannut Naalakkersuisoqarfik, Isumaginninnermut Naalakkersuisoqarfik, Suliffeqarnermut Nunamullu Namminermut Naalakkersuisoqarfik, Aalisarnermut Piniarnermullu Naalakkersuisoqarfik, Meeqqanut, Inuusuttunut Ilaqutariinnullu Naalakkersuisoqarfik, Peqqissutsimut Naalakkersuisoqarfik, Ilinniartitaanermut, Kultureqarnermut, Timersornermut Ilageeqarnermullu Naalakkersuisoqarfik, Avannaata Kommunia, Kommune Kujalleq, Kommune Qeqertalik, Qeqqata Kommunia aamma Kommuneqarfik Sermersooq, Deloitte, Grønlands Revisionskontor, BDO, PWC, SFAI Grønland Statsautoriserede Revisorer ApS, Visit Greenland, KNAPK, Air Greenland, Arctic Circle Business, Innovation South Greenland, Qeqertalik Business Council, Sermersooq Erhverv, Nuuk Maritime Network, Royal Arctic Line A/S, Arctic Umiaq Line A/S, AECO (Association of Arctic Expedition Cruise Operators), KNI, Blue Water, NUSUKA.

Siunnersuut aammattaaq Naalakkersuisut tusarniaavianni www.naalakkersuisut.gl -imi tamanut takusassiarineqarnikuuvoq.

Tusarniaanermi akissutigineqartut pisariaqarnera naapertorlugu ilanngunneqarput.

Tusarniaaneq pillugu allakkiamut tunngatillugu ilanngussaq 1 innersuussutigineqarpoq.

**Siunnersuummi aalajangersakkanut ataasiakkaanut nassuiaatit**

*§ 1-imut*

Imm. 1-imut

Unnuinnerit atorneranni unnuinerit pineqarput nunami maani pisut, matumani inuk siniffimmik atugassinneqartoq pineqarluni. Unnuisarfimmut aalaakkaasunik iigaqarlunilu nateqarneq naatsorsuutigineqarpoq.

Tupermi unnuisarfik aalaakkaasumik natilik, aasaanerani atorneqarsinnaasoq ilaatinneqartutut isigineqarpoq.

Imaatigut angalanermi angallammiinnermilu unnuineq, inatsisip maleruagassartaanut ilaanngilaq.

Pisumi nalinginnaasumi tikeraartoq akunnittarfimmi, hostelimi, unnuisarfimmi, AirBnB aqqutigalugu inissiami attartukkami najugaqarfimmillu sivikitsumik allatut attartortitsinermi, matumani assersuutigalugu containerit najugaqarfissiat ilanngullugit, tassaasarpoq unnuisartoq. Ininik ineeqqanilluunniit igaffeeralinnik attartortitsisut ilaatinneqarput. Akitsuummut akiliisussaatitaasunut aamma imm. 1-imi taaneqartunit allaanerusunik ininik unnuinerit ilaapput, takuuk oqaaseq “assigisaallu”. Oqaatsimi tassani inini ininut, containerinik najugaqarfinnut il.il. sanillersuunneqarsinnaasut ilaatinneqarnissaannik siunertaqarpoq. Tassunga assersuutigineqarsinnaapput campingvognit autocamperillu.

Inuinnaat akeqanngitsumik ineqartitsisut inatsimmut ilaatinneqanngillat. Ilaquttanit tikeraarneqarnerit il.il. akiliisitsiviunngitsut akitsuummut akiliisussanngortitsisinnaanngillat.

Pisuni, assersuutigalugu sanaartornermik suliniuteqarnermut atatillugu sanaartortitsisartoq containerimik najugassiamik pisippat, sulisuminullu akeqanngitsumik atugassiissutigalugu tamanna akissarsissutigalugu attartortitsinertut isigineqanngilaq. Containerip atorsinnaaneranut sulisut attartornermut akiliuteqartarpata, akissarsissutigalugu attartortitsinertut isigineqassaaq. Taamaakkaluartoq pisoq kingulleq, siunnersuutip § 3, imm. 1, nr. 2-ani ilaappat, akitsuummik akiliisussaatitaanermit ilanngunneqassanngilaq.

Imm. 2-mut

Inuk 18-ileereersimasoq utoqqaanerusorluunniit ataasiugaangat akitsuut 20 koruuniussaaq.

Inuit 17-it tikillugit ukiullit akitsuummik akiliuteqarnissamut pisussaatitaassanngillat. Ilaqutariit meerartallit, suliffeqarfiit meeqqanik suliallit aamma inuusuttunut timersoqatigiiffiit eqqarsaatigalugit meeqqat inuusuttullu akiliuteqartussaannginnerat ilanngunneqarpoq.

Imm. 3-mut.

Imm. 3 aalajangersaavoq, inatsit naapertorlugu akitsuummik akiliisussaatitaasut imm. 1-imi taaneqartunik tassaasut akiliisitsillutik unnuisitsinernik neqerooruteqartut. Attartortitsisut kikkulluunniit akitsuummik akiliisussatut isigineqarput, tamanna inuussutissarsiummik ingerlatsisutut isigineqarnera imaluunniit akileraartarnikkut inatsimmut allamut naapertuunnera apeqqutaatinnagit.

Imm. 4-mut

Akitsuummik akiliisussaatitaasup uppernarsaammik takutitsisussaanera eqqarsaatigalugu, inuit 18-inik ukioqalersimasut, angajoqqaavi, angajoqqaatut pisussaatitaasoq angalaqataasorluunniit, uppernarsaammik takutitsisoqarnissaanik apeqquteqartoqarnerani meeqqat inuusuttullu qassinik ukioqarnerannut uppernarsaatit takutissallugit pisussaaffilerneqarput.

*§ 2-mut*

Akitsuummut akiliisussaatitaasup unnuinermut ataatsimut arlalinnulluunniit akiliisitsinermini akitsuummik akiliisitsisussaanera malittarisassakkut aalajangersarneqarpoq.

*§ 3-mut*

Imm. 1, nr. 1-imut

Piffissap akitsuusiiffiup ingerlanerani minnerpaaffiliussaq 500 koruuniuvoq. Minnerpaaffiliussaq attartortitsisunut tamanut, ataatsimik arlalinnilluunniit unnuisarfiuteqarnersoq apeqqutaatinnagu atuuppoq.

Tamanna ima isumaqarpoq, attartortitsisoq qaammatit pingasukkaat ingerlaneranni akitsuutip aningaasartaanik katillugit 500 koruuninik ikinnerusunik akiliisitsilluni unnuiffissamik ataatsimik arlalinnilluunniit unnuiffissatut atugassiisoq, akitsuummik akiliisussaatitaanermut ilaanngilaq.

Akiitsuummik akiliisussaatitaaneq atuutilersarpoq attartortitsineq pigaangat, taamaalillunilu akitsuummut akiligassat katillugit 500 koruuniullutik imaluunniit qaammatinik pingasukkaanit amerlanerullutik. Taamaattoqartillugu piffissami akitsuusiiffiusumi attartortitat tamakkerlutik, unnuinerit 25-t imaluunniit qaammatikkaanik pingasunik amerlanerusut pineqarsimappata, akitsuummik akiliisussaatitaanermut ilaassapput.

Pisuni akitsuummut akiliisussaatitaasup unnuisuminit akitsuummik akiliisitsinerani, piffissamili akitsuusiiffiusumi akitsuummut akiliutit 500 kr.-nik minnerutillugit, akitsuutitut akilersinneqartut akitsuummut akiliisussaatitaasumut nakkartinneqartassapput. Pisuni akitsuummut akiliisussaatitaasup, akitsuutinik akiligassat 500 kr.-nit annikinnerunissaannik ilimagisaqarluni akitsuummik akiliisitsisimannginnerani, akitsuusiisussaatitaasup piffissami akitsuusiiffimmi akitsuutip 500 kr.-unerannik annertuneruneranilluunniit kingusinnersukkut paasisaqarnermi, nammineerluni akitsuummut aningaasartuut akilissavaa.

Imm. 1, nr. 2-mut

Najugaqarfissatut sivisuumik attartortitsineq ullut 21-t (sapaatit akunneri 3-t) sinnerlugit sivisutigisoq, unnuisarfimmi ataatsimi, unnuinermi akitsuusiinermik akiliiffiusassanngitsoq siunnersuutigineqarpoq.

Najugassatut sapaatit akunneri 3-t sinnerlugit sivisuumik attartortitsineq, najugaqarfissatut nalinginnaasumik attartornertut, matumani attartortoq ineqarnermut akiliuteqartarmat, isigineqarpoq.

Sivisuumik attartortitsinerup ilaatinneqannginnera ilaatigut sulinermi atugassarititaasut, matumani angalasoq sulinerminik ingerlatsiartorluni sapaatit akunneri 3-t sinnerlugit sumiiffimmi ataatsimi inissisimasoq, mianeriumallugit ilaatigut ilanngunneqarsimavoq.

Taamaammat sivisuumik attartortitsinermi pisunut ilaassaaq, piginnittup illu aalajangersimasumik pigisani universitetimut attartortippagu taassumalu piffissami sapaatit akunneri 3-t sinnerlugit atuartitsisuminut ataatsimut amerlanerusunulluunniit illu inissisimaffissatut atorpagu.

Ilaatitsinnginnermut pisoq aamma ilaasoq tassaavoq, suliffeqarfiutilik sanaartornermik suliniummut atatillugu containerimik najugaqarfissiamik, qamummik assigisaanilluunniit attartorpat, taakkulu piffissami sapaatit akunneri 3-t sinnerlugit sivisutigisumi sulisuminut atugassiissutigalugit.

Imm. 2-mut

Sivisuumik attartortitsineq pillugu ilaatitsinnginneq atuutissanngilaq, unnuisitsinermut, unnuinermi akitsuummut ilaasussaagaluartunut, attartorteqqiiniarluni sivisuumik attartortitsineq pisimappat. Assersuutigalugu piffissap aalajangersimasup ingerlanerani angalaqatigiinnernik aaqqissuussinermut imaluunniit allatut takornariartunut attartortitsinermut ilaasumik.

*§ 4-mut*

Imm. 1-imut

Akitsuummik akiliisussaatitaasut unnuinermi akitsuut pillugu qaammatit pingasukkaarlugit nalunaarsuisarnissaat siunnersuutigineqarpoq.

Imm. 2-mut

Akitsuut akileraaruseriffimmut maleruagassani § 4, imm. 2 malillugu akilerneqartassaaq, Piffissaq akiliiffissaq aamma unnuinermi akitsuutip akilernissaanut piffissaliussaq aalajangersakkap aalajangersaaffigai.

Aningaasarsianit akileraarutit pillugit Inatsisartut inatsisaat aamma Sulisoqarnermut Akitsuut pillugu Inatsisartut inatsisaanniittut, akileraarummik A-mik akiliuteqarnermut, sulisoqarnermut akitsuummut il.il. maleruagassat taamaaqataat taakku malippaat.

Piffissap akitsuuteqarfiusup kingorna qaammatip tulliuttup ulluisa aallaqqaataanni unnuinermi akitsuut akilerneqassaaq. Tassa imaappoq, ukiumi pineqartumi qaammatikkaat pingasut siullianni akitsuummut akiligassaq ulloq 1. maj akilerneqassaaq.

Ulloq akiliiffissaq kingulleq arfininngorneruppat, sapaataappat nalliuttuuppalluunniit piffissarititaasoq ulluinnarmut tullermut sivitsorneqassaaq.

*§ 5-imut*

Qaammatikkaat pingasut qaangiunnerata kingorna, kinaanerminut paasissutissat saniatigut akitsuummik akiliisussaatitaasup, qaammammi ataatsimi unnuinerit qassiusimanersut, inuit qassiusimanersut aamma akitsuutip aningaasartaasa amerlassusiat pillugit paasissutissat akileraaruseriffimmut nassiutissavai.

Paasissutissanik kingusinnerpaamik nassiussinissamut piffissaliussaq tassaavoq, qaammatikkaat pingasut naanerata kingorna qaammatip tulliuttup ulluisa qulingat. Qaammatikkaanut pingasut siullianni (januarimit marsimut) taamaalilluni paasissutissat ukiumi pineqartumi kingusinnerpaamik 10. april nassiunneqassapput.

Paasissutissat nassiunnissaannut piffissaliussaq kingulleq arfininngorneruppat, sapaataappat nalliuttuuppal­luunniit piffissarititaasoq ulluinnarmut tullermut sivitsorneqassaaq.

Piffissaliussaq aalajangersarneqarnikuuvoq, taamaalilluni akileraarutinut A-nut aamma sulisoqarnermut akitsuummut nassuiaatit nassiunneqartarnerannut piffissaliussap assigalugu, akileraartarneq pillugu inatsisartut inatsisaanni § 81, imm. 3, aamma sulisoqarnermut akitsuut pillugu Inatsisartut inatsisaanni § 4 naapertorlugit. Akitsuummik akiliisussaatitaasut arlaqartut taamaammat unnuinermut akitsuummut ulloq piffissaliunneqartoq, sulisitsisuunerminnut naapertuuttumik, ilisimariissavaat.

Taamaalilluni akitsuummik akiliisussaatitaasut piffissami pineqartumi paasissutissanik paarisaqarnissaat, akileraaruseriffimmut nassiunneqartussanik, mianerineqarsimasoq tassa akitsuut unnuinermut akiliinermut ilanngullugu akilersinneqarnikuummat, § 1, imm. 2 naapertorlugu.

Imm. 2-mut.

Akileraaruseriffiup immersugassat, matumani digitaliusut ilanngullugit, paasissutissanik nassiussinermut atugassat suliarissavai.

Imm. 3-mut

Akitsuummik akiliisussaatitaasuninngaanniit paasissutissanik amerlanerusunik, kisitsisitigut nalunaarsuinermik siunertanuinnaq atorneqartussanik pissarsiniarnissamut Akileraartarnermut Aqutsisoqarfik pisinnaatinneqarpoq. Matumani pineqarput paasissutissat ullumikkut maleruagassat malillugit Naatsorsueqqissaartarfimmut toqqaannartumik nalunaarutigineqartartut. Paasissutissat inunnut ataasiakkaanut tutsinneqarsinnaanngitsunngorlugit pissarsiarineqarsinnaapput.

Taamaalilluni akitsuummik akiliisussaatitaasuniit nalunaarutigineqartut ima aaqqissorneqarsinnaapput, siunissami akitsuummik akiliisussaatitaasut sumiiffimmut ataasiinnarmut nalunaaruteqartalissallutik, tassalu Akileraartarnermut Aqutsisoqarfimmut.

*§ 6-imut*

Akitsuummik akiliisussaatitaasoq arlaleriarluni imaluunniit akitsuut piffissaq eqqorlugu akilertarsimanngippagu, inummut nalunaaruteqarnissamut imaluunniit akiliinissamut sivikinnerusumik piffissaliussamik pisussaaffilerneqartassasoq siunnersuutigineqarpoq, sulisoqarnermut akitsuummut aamma A-mik akileraarutinut akiligassanik piffissaq eqqorlugu akiliisoqannginnerani periutsip assinganik. Taamatut pisoqartillugu aningaasat annertussusiat 500 kr.-t § 3, imm. 1, nr. 1-imiittoq appartinneqassaaq, piffissami sivikillisamut assigiilersillugu. Akiliinissamut piffissaq assersuutigalugu qaammammik 1-imik sivikillineqarpat taakku 500 kr.-nit pingajorarterutaannik (167 kr.-nut) akilineqassapput.

Akileraaruseriffik piffissarititaasunut nalinginnarnut utertoqarnissaanik aalajangiissaaq, akileeqquneqartoq piffissami qaammatit 3-t ataannagit, nalunaaruteqartussaatitaaneq akiliisussaatitaanerluunniit naammassisimappagu.

*§ 7-imut*

Aningaasat akiligassat, pillaatitut erniat ilanngullugit, akilerneqarnissaasa tuavisaarutiginerat akileraaruseriffiup nassiuttassagaa aalajangersakkap aalajangersarpaa. Akiliinissamut ullut 14-it piffissaliunneqartassaaq.

Pillaatitut erniat naatsorsorneqarneranni maleruagassat, akileraaruserinermik ingerlatsineq pillugu Inatsisartut inatsisaanni § 43 malippaat.

Akitsuut piffissamut akilerneqanngippat, akiliiffissatut ulluliussap qaangiunneranit qaammatit aallartinneri tamaasa, akitsuutip aningaasartaasa 1 pct.-imik akitsuummik akiliisussaatitaasoq pillaatitut ernianik akileeqquneqassaaq.

Assersuut: Akitsuummik akiliisussaatitaasup unnuinermi akitsuut qaammatikkaat pingasut siulliannut akiligassaq ulloq 15. maj akilerpagu, qaammatinut aprilimut aamma majimut pillaatitut erniat akilersinniarneqarsinnaapput. Pillaatitut erniat akilerneqanngitsut, qaammammut kingumoortumik immikkut ittumik akilersinniarneqartassapput. Pineqartut pillaatitut erniat Nunatta Karsianut ikineqassapput.

*§ 8-mut*

Imm. 1-imut

Akitsuummut akilerneqartut kommunini ataasiakkaanni unnuinertut nalunaarsorneqartut amerlassusaat naapertorlugit kommunit akornanni agguarneqassapput.

Isertitat kommunit namminersorlutillu oqartussat naatsorsuutaat missingersuutaallu pillugit Inatsisartut inatsisaanni malittarisassat naapertorlugit kommunini missingersuutit inissisimanerannik naatsorsuinermi ilanngunneqartarnissaat, tamatuma kingunerissavaa.

Imm. 2-mut

Iluanaarutinut nunatsinni kommuninut agguataarneqartussanut, ukiumi pineqartumi ulloq 31. december unnuinerit nalunaarsorneqarsimasut amerlassusiat atorneqassaaq.

Imm. 3-mut

Piffissami kingusinnerusumi akitsuutip kommuninut agguataarneqarnera tunniunneqarneralu akileraaruseriffiup isumagissavaa. Tunniussineq ukiumut ataasiarluni pisassaaq.

Akitsuutip tunniunneqarnissaanut piffissaliussaq inatsisikkut aalajangersagaanngilaq, tassa tunniussinissamut piffissaliussassap aalajangersarnissaanut akileraaruseriffik periarfissinneqarmat, taamaalilluni akileraarutinik allanik imaluunniit akitsuutinik assingusunik tunniussinernut piffissaq naleqquttuuvoq, taamaattoq kommunit naatsorsuutinik tunniussisarnerat mianeriniarneqassalluni.

Imm. 4-mut 5-imullu

Unnuinermi akitsuut atorlugu siunertaasoq tassaavoq, kommunini takornariartitsisarnerup inerisarnissaanut tapiissuteqartarnissaq, matumani sumiiffimmi takornariaqarnerup annertusinerani pitsaanngitsunik kinguneqaatit sakkukillisinnissaat aamma ilanngullugu.

Akitsuummiit isertitat kommuninit atorneqarsinnaapput ilaatigut pinaveersaartitsinermik suliniutinut, atortulersuutit pigineqareersut aserfallatsaalinerinut pitsanngorsarnerinulluunniit kiisalu atortulersuutinik nutaanik sanaartornissamut. Tassaasinnaapput tikeraanut anartarfitsigullu atortulersuutit, sumiiffimmi takornariartartut amerlanerulernerisa malitsigisaattut.

Akitsuutip siunertaanut naapertuuttumik isertitat kommuninit atorneqassapput. Taamaalilluni inatsit una naapertorlugu isertitat kommunit pissarsiarisaat, kommunip tamakkiisumik isertitanut tunngavigisaanut ilanngunneqarnissaat siunertaanngilaq. Kommunip naatsorsuutaani isertitat taakkununngalu atasumik aningaasartuutit kommunit immikkut nassuiaateqarfigisassavaat, inatsit una naapertorlugu isertinneqarsimallutillu akiliutigineqarsimasut. Tamanna assersuutigalugu naatsorsuutini nalunaarsuummik allagaqarnikkut pisinnaavoq.

Isertitat kommunit namminersorlutillu oqartussat naatsorsuutaat missingersuutaallu pillugit Inatsisartut inatsisaanni malittarisassat naapertorlugit kommunini missingersuutit inissisimanerannik naatsorsuinermi ilanngunneqartarnissaat, tamatuma kingunerissavaa.

*§ 9-mut*

Inatsisip atuutilersinneqarnerata ingerlanneqarnerani Naalakkersuisut malittarisassanik erseqqinnerusumik aalajangersaasinnaatitaanermut piginnaatinneqarput, tassani paasissutissanik erseqqinnerusunik, akitsuummut akiliisussaatitaasup nalunaarutigisassaatut kissaatigineqartut ilanngullugit, tak. imm. 1.

Imm. 2 malillugu, akitsuummik akiliisussaatitaasup uppernarsaanissaa paasaqartussaatitaaneralu kiisalu akitsuummik akiliisussaataasumut illumik attartortitsisumit inummit paasissutissinneqarnissaq pillugit Naalakkersuisut maleruagassanik aalajangersaasinnaapput.

Tamatuma saniatigut isertitanik kommunit atuisinnaanerat aamma isertitat aningaasartuutillu, unnuinermi akitsuummit isertitanit matussuserneqartartut, pillugit kommunit naatsorsuutinik tunniussisarnissaat pillugu erseqqinnerusunik maleruagassanik Naalakkersuisut aalajangersaasinnaapput, imm. 3 naapertorlugu.

*§ 10-mut*

Paasissutissanik eqqunngitsunik salloqittaataasunillu, pineqartumik aalajangiinissamut imaluunniit akitsuummut akiliinissap aamma akitsuutip naatsorsornissaata allat aalajangersaanissaannut akileraaruseriffiup atugassaanik tunniussineq aalajangersakkap pinerlunninngortippaa.

Akitsuummut akiliinngitsoorneq, ukioq isertitaqarfiusoq eqqarsaatigalugu, paasissutissat eqqunngitsut salloqittaataasullu eqqaasaat, nalinginnaasumik pisortat iluanaarutinit annaasaqarnerattut piviusunngortinneqartarpoq. Paasissutissanik eqqunngitsunik salloqittaataasunilluunniit tunniussinikkut unioqqutitsineq piviusunngortarpoq, tassa piviusunngortitsinermi iliuuseqarneq siuartinneqarmat. Nalinginnaasumik isigalugu akitsuutinik nalunaarutiginninnermi kukkusumik amigaatilimmilluunniit paasissutissiisimanermik toqqammavissarsiornerit utoqqatsissutissaanngillat.

Eqqunngitsutut isigineqarpoq paasissutissiisup paasissutissat ilumut eqqunngitsuunerat ilisimagaluarlugu, eqqunngitsuunerat ilimagilluinnaraluarlugu taamaassoriinnaraluarluguluunniit taamatut paasissutissanik tunniussinera. Paasissutissat eqqunngitsut akileraaruseriffimmut salluliornissamut atorneqarsinnaasutut naleqqummata, pineqaatisissiinissamut tamanna piumasaqaataanngilaq. Paasissutissatut salloqittaatit saqqummiunneqarput, matumani paasissutissat imminni eqqortuugaluartut nipangiussinernik tamakkiisuunngitsunillu paasissutissiinernik ilaartorneqarsimagaangamik, naggataagut inernerusoq tassaasarpoq akileraaruseriffiup salloqittagaaneranik.

*§ 11-mut*

Akiligassiissuteqarnissaq pillugu akuersissuteqarnikkut, § 10-mik unioqqutitsineq pillugu suliat aalajangiiffigineqartarnissaat aalajangersakkamit tunngavissinneqarpoq.

Imm. 1-imut

Suliaq, unnerluunneqartoq pisut nassuiarneqartut nassuerutigalugit pisuusutut nassuerpat akiligassiissutigineqartumillu taaneqartumik akiliinissaminut pisussaaffilerpat allaffissornikkut akiligassiinikkut taamaallaat naammassineqarsinnaavoq. Unnerluunneqartup assersuutigalugu suliap pilertortumik naammassinissaa eqqarsaatigalugu akiligassiissutip akilernissaa akuerippagu, kisianni pisuusutut nassuersinnaanani, suliap naammassineqarnissaanut piumasaqaatit naammassineqarsimassanngillat. Allaffissornikkut akiligassamik akuersineq akileraaruseriffiup unnerluunneqartullu akornanni isumaqatigiissuteqarnertut isigineqarsinnaavoq. Unnerluunneqartup taama isumaqatigiinnissaq kissaatiginngippagu, imaluunniit tamanna pillugu akileraaruseriffiup saaffiginnissutaanut qisuarianngippat, suliaq Kalaallit Nunaanni politiinut nalunaarutigineqassaaq, unnerluussissutip naammassiniarneqarnissaa aamma suliap eqqartuussivikkoortumik aalajangiiffigineqarnissaa pillugu qinnuiginninnermik ilaqartumik.

Imm. 2-mut

Unnerluussissutinut eqqartuussiveqarnermut inatsimmi kapitali 38-miittut piumasaatit akiligassiissummi eqquutsinneqassapput. Tamatuma saniatigut akiligassiissut unnerluunneqartup kinaassusianik eqqoqqissaartumik imaqartoq aamma pissutsit unnerluussissummi saqqummiunneqartut nassuiarneqarnerannik imaqassaaq. Taamatuttaaq aalajangersakkat unioqqutinneqarsimasinnaasut eqqoqqissaartumik nalunaarutiginerannik nassuerutiginninneq imaqassaaq, aammattaaq unioqqutitsinermi taama ittumut ilaasut suliniuteqarnissamut aalajangersakkat sorliunersut nalunaarsorneqarsimassapput.

Imm. 3-mut.

Akileraaruseriffiup akiligassiissutaanik unnerluunneqartup akuersinera isumaqarpoq, akisussaanermut apeqqut inaarutaasumik naammassineqartoq aamma akiligassiissummik akuersinerup taamaalilluni eqqartuussivimmi suliarinninnissaq taarseraa. Allaffissornikkut akiligassiinermik suliat taaneqartut aalajangiiffiginissaannut akileraaruseriffik imaluunniit Aningaasaqarnermut Akileraarutinullu Naalakkersuisoqarfiup pisinnaatissagai naatsorsuutigineqarpoq.

*§ 12-imut*

Inatsit ulloq. 1. januar 2026 atuutilissaaq. Unnuinermut akitsuutit ulloq 1. januar 2026-mi kingusinnerusukkulluunniit akilerneqassapput.

**Ilanngussaq 1**

**Tusarniaanermut allakkiaq**

Tusarniaanermi akissuteqarnissamut piffissaliussaq qaangiummat tusarniaanermi akissutisiffigineqarput XXX.

Avataniit tusarniaanerup nalaani tiguneqartut tusarniaanermi akissutit tulliuttumi suliarineqarput. Tusarniaanermut akissutit uingasumik allanneqartassammata aamma akissutaasut pingaarutaasa tulluassusiat najoqqutaralugu taasassartai pingaarnerit allanneqartassammata.

…

Tusarniaavigineqartut allat arlaannaalluunniit siunnersuummut oqaaseqaateqanngillat.

1. <1>Naatsorsueqqissaartarfik, takussutissiaq TUDHOT</1>. [↑](#footnote-ref-1)
2. <1>Takornariaqarneq - Mittarfiit ilusilersugaanerisa allanngortinneqarnerat aqqutigalugu ineriartortitsineq annertusaanerlu, august 2015. [↑](#footnote-ref-2)